ছোট থেকেই দুর্দান্ত প্রকৃতির হওয়ায় কোথাও স্থির হয়ে বসে থাকতে পারতো না। প্রচণ্ড ডানপিটে এই ছেলেকে নিয়ে মা-বাবা সবসময় চিন্তিত থাকতেন কখন কী করে বসে। তার একমাত্র সাইকেলটা নিয়ে পাড়া-মহল্লায় টই টই করে ঘুরে বেড়াতো। মা স্কুলের শিক্ষিকা ও বাবা কোর্টে ব্যস্ত থাকার সুবাদে ঘোরাঘুরির সুযোগটা দারুণভাবে কাজে লাগাতো সে। তার সাইকেলের ক্রিং ক্রিং ক্রিং আওয়াজ হালিশহরবাসী নিত্যদিন শুনতো এবং বুঝে যেত সাইকেলের আরোহী আবিদ না হয়েই যায় না। আব্বু অ্যাডভোকেট হওয়ার পরও উনাকে না পাড়ার যতো মানুষ জানতো তার চাইতেও কয়েকগুণ বেশি মানুষ জানতো আবিদকে।